Fluttershy

**Fluttershy** egy pegazus póni citromsárga szőrrel és rózsaszín sörénnyel és farokkal. Szépségjegye három rózsaszín pillangó. A főszereplő hatosfogat egyike. Erdőszéli kunyhójában él, munkája az állatok gondozása. A Harmónia elemei közül a kedvesség elemét képviseli.

## Személyisége

Fluttershy nagyon félénk és szégyenlős. Első találkozásakor Twilight Sparkle-lel, még a nevét sem tudta elmondani, akkor bátorodott csak fel, amikor meglátta Spike-ot. A félénksége néha zavarja Rainbow Dash-t, eleinte sokszor csak koloncnak tekintette, ez leginkább a Sárkánykalandban feltűnő, de az egész első évadot végigkíséri, a második évadban azonban sokkal közelebbi barátokká válnak. Habár Spike-kal első pillanattól kezdve jóban volt, retteg a felnőtt sárkányoktól. A Sárkánykaland című részben emiatt nagyban hátráltatja csapatukat feladatuk elvégzésében, azonban a kellő pillanatban végül képes volt uralni félelmét és megmenteni a helyzetet. Félelmét nem sikerült legyőznie, később a sárkányvándorlást sem tudta együtt megnézni barátaival, inkább elbújt és kivárta, míg véget ért.

Félénksége miatt a szurkolásban sem jeleskedik. Amikor Rainbow Dash a fiatal repülők versenyére készült, megpróbálta Fluttershy-t is edzeni, mivel a Cloudsdale-i versenyre a többi barátja nem kísérhette el. Bár végül a többiek is módot találtak, hogy eljussanak a versenyre, amikor Rainbow-nak sikerült a lehetetlennek tartott mutatvány, ők csak tátott szájjal bámultak, míg Fluttershy önmagát meghazudtolva ünnepelte barátját.

Habár Fluttershy örül, hogy barátai elfogadják olyannak, amilyen, idővel őt is zavarni kezdte félénksége, ezért részt vett Vas Villy tanfolyamán, ahol reményei szerint megtanulhat kiállni magáért. A tanultakkal azonban átesett a ló túlsó oldalára és erőszakos, türelmetlen pónivá vált. Szerencsére végül sikerült megtalálnia az egyensúlyt igazi énje és a magabiztosság között.

Amellett, hogy félénk, nagyon kedves is, emiatt remekül szót ért az állatokkal. Amikor barátaival a Harmónia elemeit próbálták megtalálni, útjukon az egyik akadály, egy felbőszült mantikór volt. Barátai megpróbálták erővel elkergetni a fenevadat, de nem jártak sikerrel. Megfékezte barátait, majd kedvességével sikerült megnyugtatni a dühöngő állatot. Később is ő volt az egyetlen, akit Discord nem tudott barátai ellen hangolni, varázslattal kellett eltorzítania kedvességét.

Érzékenységével is kitűnik a többiek közül. A Ki a jóbarát-ban például Pinkie Pie csak őt nem hagyta megtréfálni, attól tartva, hogy a legkisebb viccel is megsértenék. Ugyanebben a részben Gilda fakasztotta sírásra gorombaságával. A sértésekből csikó korában is kijutott, még a repülőtáborban gúnyolták ki ügyetlen repülése miatt, ezért sokáig nem szeretett és nem is tudott más pegazus póni előtt repülni.

## Készségei

A Bámulás

Általában félénk és halk szavú, mégis van egy fegyvere, a rakoncátlan állatok megszelídítésére. Erre a különleges képességére az A bámulás mestere-ben derül fény. Először Rarity említi meg, amikor az egyébként vad Opál hozza vissza a mosdatásból. Később akció közben is látható, amikor az ijedt tyúkjait tereli vissza az ólba, majd amikor egy kokatrint vesz rá, hogy fejezze be az élőlények kővé dermesztését.

**Varrás**

Varró tudása Rarity-ével vetekszik. Amikor A divatbemutatóban elrontják Rarity divatbemutatóját, az ő tudására támaszkodva fejezik be azt a ruhát, amit Rarity magának tervezett a Nagy Galopp Gálára. Illetve az A titokban is látható, hogy divatmagazinokat olvas, amíg Rarity-re vár.

**Zene**

Első feltűnésekor a Mare in the Moon 1. részében épp egy madárkórussal tart próbát a Nyári Napfény Ünnepségéhez. Celestia hercegnő sokszor bízza még meg hasonló feladatokkal. Sokszor dúdol a mindennapi feladatai elvégzése közben.

## Otthona

Fluttershy kunyhója Ponyville határában, a Kietlen erdő szélén található. Itt gondozza az erdő állatait. A kunyhóhoz egy kis patak felett átívelő hídon át vezet az út. A kunyhó maga kétszintes, alaposabb bepillantást A bámulás mestere című epizódban kapunk. A földszinten egy nappali szoba és egy fürdőszoba, az emeleten a hálószoba található. A ház körül kívül, belül rengeteg az állatoknak kialakított odú és fészek. Angel nyuszi is saját kis házat kapott odakinn, bár szabad bejárása van Fluttershy házába is. Hátul az udvarban egy tyúkól és egy díszkert található, ahol szintén fogadhatja vendégeit. Az udvart egy piros fakerítés fogja körbe.

## Angel nyuszi

Angel egy fehér nyúl, Fluttershy kisállata. Először A gálajegyben tűnik fel. Angel nagyon határozott, sokszor noszogatja, bátorítja Fluttershy-t, figyelmezteti, ha megfeledkezik valamiről, máskor épp ő használja ki szendeségét és főnökösödik felette. Alapvetően nagyon türelmetlen és hajlamos megmakacsolni magát, amit Fluttershy nagyon nehezen kezel, így általában az ő akarata érvényesül. Angel sosem beszél, inkább mutogatással, helyzetek eljátszásával és arcjátékával közvetíti érzéseit és gondolatait.

**Karakterfejlesztés**

Angel Nyuszi sok hasonlóságot mutat a G1-es *Habbit* nevű nyúllal. Mindketten megpróbálják társukat a helyes úton tartani, de sosem szólalnak meg.